Нохчийн мотт, чкъурера чкъуре оьшу-у-ш, дIабалар кхерам бу. 150 (цхьа бIе шовзткъе итт) шо тоьи вайна, Россина карадахначул тIаьхьа, ненан мотт ах оьрсийчуьнца эбеш бен бийца ца хуу хьоле кхача, интернет а, цхьаболчеран телевидени а йоццушехь. Ткъа мел хан оьшур ю-теша, дIайоьду интернетан оьмарехь, хIинца хуург а дицдала?.. Оьрсийн мотт тоъал хаза а, хьал долуш а бу, иза а, кхин долу меттанаш а вайна хаар Iаламат пайдехь а ду. Амма нохчийн меттан а ю шен хазалла, шен шатайпаналла. Цхьайолу забар, масала, нохчийн маттахь чIогIа беламе хуьлу, ткъа изза оьрсашха аьлча, цунах цхьа а чам ца буьсу. Кхин хIумма а ца хилча а, и бахьана долуш а Iалашбан мегар дара вай ненан мотт…